Pilot (Pārkāpt robežu)

***Pilot*** (DVD un *[[Blu-ray Disc]]* izdevumu nosaukums — *Breaking Bad*) ir ASV televīzijas seriāla "Pārkāpt robežu" pilotsērija. Tās scenārists un režisors ir seriāla autors Vinss Giligans. Pirmizrāde notika 2008. gada 20. janvārī televīzijas kanālā AMC.

Šajā sērijā ķīmijas skolotājs Volters Vaits uzzina, ka viņam ir 3. stadijas plaušu vēzis. Viņš nolēma pavadīt savus pēdējos gadus, krājot naudu ģimenei un patur savu diagnozi noslēpumā. Kopā ar svaini, Narkotiku apkarošanas administrācijas (DEA) aģentu Henku Šrēderu viņš dodas uz narkotiku tirgotāju bandas arestu, kur ierauga savu bijušo skolnieku Džesiju Pinkmenu, kurš aizbēga, paliekot nepamanīts. Vēlāk Volts šantažē Pinkmenu, lai viņš palīdzētu gatavot metamfetamīnu vecajā furgonā.

60. *[[Primetime Emmy balva|Primetime Emmy]]* balvas pasniegšanas ceremonijā Voltera Vaita lomas atveidotāju Braianu Krenstonu atzina par labāko aktieri drāmas seriālā, savukārt Vinsu Giliganu nominēja labākā režisora balvai.

## Sižets
Volters Vaits ir ķīmijas skolotājs, kurš dzīvo Albukerkē kopā ar sievu Skaileru un dēlu Volteru jaunāko, kurš cieš no cerebrālās triekas. Volts ir neapmierināts ar dzīvi, jo papildus skolotāja darbam ir spiests piestrādāt automazgātavā, lai nodrošinātu sev un ģimenei iztiku. Volta 50. dzimšanas dienas svinību laikā viņa svainis Henks Šrēders viesiem lepni parāda ziņu reportāžu, kurā detalizēti aprakstīts viņa pēdējais arests, kura laikā DEA aģenti konfiscēja narkotikas  dolāru vērtībā. Tas izraisa Volta interesi, un Henks piedāvā doties viņam līdzi uz kādu narkotiku tirgotāju bandas arestu. Tikmēr Skailera sarunājas ar savu māsu Mariju Šrēderi par savu neplānoto grūtniecību.

Nākamajā dienā Voltam paliek slikti un viņu nogādā slimnīcā, kur viņam diagnosticē neoperējamu plaušu vēzi un paziņo, ka dzīvot atlicis ne vairāk par diviem gadiem. Volts nolemj šo ziņu nestāstīt ģimenei. Automazgātavā Volts sastrīdas ar savu priekšnieku Bogdanu Volinecu un aizvainots pamet darbu. Sēžot viens pats mājās, Volts domā par gaidāmo nāvi.

Volts piekrīt doties līdzi Henkam un viņa pāriniekam Stīvenam Gomezam narkotiku apkarošanas reidā. Kamēr DEA aģenti aizturēja noziedzniekus, Volts pamana savu bijušo skolnieku Džesiju Pinkmenu, bēgam no notikuma vietas. Tajā pašā vakarā Volts atrod Džesiju un šantažējot piespiež viņam palīdzēt izgatavot metamfetamīna kristālus. Volts nepieciešamos ķīmijas piederumus nozog no vidusskolas, bet Džesijam jānopērk vecs dzīvojamais furgons, kuru varētu izmantot kā metamfetamīna laboratoriju.

Volts un Džesijs ar kempinga auto dodas uz tuksnesi, kur gatavo narkotikas. Pateicoties Volta zināšanām ķīmijā, viņu metamfetamīns ir neparasti tīrs. Džesijs atgriežas pilsētā un piedāvā jauno produktu savam izplatītājam Domingo *Krazy-8* Molinam, taču sastopas ar viņa brālēnu Emilio Kojamu, kurš uzskata, ka Pinkmens viņu reida laikā esot nodevis. Lai pierādītu savu lojalitāti, Džesijs uzaicina viņus uz laboratoriju, kur viņi satiek Voltu. Emilio atpazīst Voltu, jo viņa seju redzēja aizturēšanas laikā. Lai izglābtu savu dzīvību, Volts piedāvā parādīt, kā viņš izgatavo metamfetamīnu. Vārīšanās laikā Emilio izmet kūpošu cigareti no kempera loga, izraisot ugunsgrēku. Volts izveido fosfīna gāzi ar sarkano fosforu, izraisot sprādzienu, pēc kā izmūk no kempera, iesprostojot tajā Emilio un Domingo, kuri zaudē samaņu, ieelpojot toksiskās gāzes.

Dzirdot sirēnas, Volts mēģina aizbēgt, bet tas neizdodas un viņš zaudējot kontroli ar kemperi iebrauc grāvī. Izkāpjot no furgona viņš ieraksta video savai ģimenei un mēģina izdarīt pašnāvību, taču tas neizdodas. Pēc tam viņš ierauga, ka tās ir nevis policijas, bet ugunsdzēsēju mašīnas sirēnas, kas dodas dzēst ugunsgrēku.

## Lomās
### Galvenie tēli

* Braians Krenstons attēlo Volteru Vaitu
* Ārons Pols attēlo Džesiju Pinkmenu
* Dīns Noriss attēlo Henku Šrēderu
* Anna Gana attēlo Skaileru Vaitu
* Betsija Branta attēlo Mariju Šrēderi
* Ardžejs Mitts attēlo Volteru Vaitu jaunāko

### Otrā plāna tēli

* Makss Arsinjega attēlo Domingo *Krazy-8* Molinu
* Džons Kojama attēlo Emilio Kojamu
* Stīvens Maikls Kezada attēlo Stīvenu Gomezu
* Mariuss Stens attēlo Bogdanu Volinecu
* Karmena Serano attēlo Karmenu Molinu

## Tapšana
thumb|left|220px|Seriāla autors Vinss Giligans ir arī pilotsērijas scenārists un režisors
Seriāla autors ir televīzijas scenārists Vinss Giligans, kura galvenā ideja bija parādīt galvenā varoņa pārtapšanu par antagonistu. Atzīmējot to, ka televīzijas seriāli parasti neattīsta savu galveno tēlu, Giligans teica, ka viņš vēlējies radīt seriālu, kas to mainītu, piebilstot, ka viņa mērķis attiecībā pret Volteru Vaitu bija pārvērst viņu no Čipa kunga par Toniju Montanu no filmas "Seja ar rētu". Ideja padarīt Volteru par metamfetamīna dīleri radās, kad Giligans sarunājās ar savu kolēģi Tomasu Šnaucu un viņi jokoja, ka varētu atrisināt savu bezdarba problēmu, varot metamfetamīnu vecajā furgonā.

Voltera Vaita lomai Giligans izvēlējās Braianu Krenstonu, jo bija strādājis ar viņu, veidojot zinātniskās fantastikas seriāla "X-faili. Slepenās lietas" 6. sezonas 2. sēriju. Krenstons tajā atveidoja antisemītu ar neārstējamu slimību, kurš sagūstīja kā ķīlnieku Foksu Malderu. Giligans teica, ka šim tēlam bija jābūt vienlaikus pretīgam un simpātiskam un ka tikai Krenstons varēja atveidot šo lomu. AMC producenti raizējās vai Krenstons tiks galā ar lomu, jo tajā brīdī viņš galvenokārt bija pazīstams ar Hola lomu komēdijseriālā *[[Malcolm in the Middle]]*. Viņi piedāvāja lomu Džonam Kjūsakam un Metjū Broderikam, taču abi no tās attiecās. Noskatoties seriāla "X-faili. Slepenās lietas" sēriju producenti mainīja savus uzskatus un apstiprināja Krenstonu lomai. Krenstons bieži tikās ar ķīmijas pasniedzēju, lai apgūtu šo priekšmetu, pieņēmās svarā par piecpadsmit kilogramiem, lai atspoguļotu varoņa morālo krišanu un pārkrāsojis matus brūnā krāsā, lai paslēptu savus dabiskos rūdos toņus.

Džesija Pinkmena lomai pretendēja vairāki aktieri, tostarp Rīds Skots, Kolins Henkss un Penns Bedžlijs, tomēr Ārona Pola, noklausīšanās, kura pēc viņa paša teiktā bija briesmīga, izraisīja Giligana un aktieru atlases direktores Dounas Šternbergas interesi. Kad *[[Sony Pictures Television]]* atteicās pieņemt Polu darbā, uzskatot, ka viņš neizskatās pēc metamfetamīna dīlera, Giligans paziņoja, ka viņš neveidos seriālu, ja Polu neizvēlēsies lomai. Lai izveidotu Henka Šrēdera tēlu Giligans konsultējās ar īstu DEA aģentu. Lomu atveidoja Dīns Noriss, kurš iepriekš jau bija atveidojis likumsargu un armijnieku tēlus.

Sākotnēji seriāla darbības norisinājās Riversaidā, Kalifornijas štatā, tomēr *[[Sony]]*, kas producēja pilotsēriju, ierosināja izvēlēties Albukerki, jo Ņūmeksikas štats piedāvāja izdevīgākus finanšu nosacījumus. Sērijas filmēšana sākās 2007. gada 6. martā un noslēdzās 21. martā.

## Atsauksmes

### Kritiķu vērtējumi
Berijs Gerons no *[[The Hollywood Reporter]]* slavēja seriāla pilotsēriju par tās spriedzi, bet Džonatans Storms no *[[The Philadelphia Inquirer]]* rakstīja, ka tā ir neparedzama. Roberts Bianko no *[[USA Today]]* izcēla Braiena Krenstona darbu, kas, viņaprāt, bija "aizraujošs un ievērojams", savukārt Donna Boumena no *[[The A.V. Club]]* piešķīra epizodei vērtējumu "A-", minot Krenstona sniegumu, kā arī uzslavējot Vinsa Giligana scenāriju. *[[Chicago Tribune]]* televīzijas kritiķe Morīna Raiena slavēja Krenstona lomu un salīdzināja pilotsēriju ar *[[slam dunk]]* basketbolā, it īpaši attiecībā pret nākamajām divām sērijām. Pēc seriāla beigām izdevums *[[The Ringer]]* ierindoja *Pilot* 6. vietā no visām 62 "Pārkāpt robežu" sērijām, un Elisone Hārmena norādīja, ka pilotsērija palīdzēja skatītājiem izturēt pāris sezonas, kas bija nepieciešamas, lai seriāls sasniegtu savu kulmināciju.

### Vērtējumi un apbalvojumi
2013. gadā Giligans atcerējās, ka šīs sērijas skatītāju skaits bija mazāks par miljonu, jo tās pirmizrādes laikā pārraidīja vienu no NFL izslēgšanas spēlēm. Tajā pašā gadā *[[The Hollywood Reporter]]* paziņoja, ka sēriju noskatījās 1,41 miljons skatītāju.

*[[Vulture]]* šo sēriju ierindoja 10. vietā starp visām "Pārkāpt robežu" sērijām.

## Atsauces

## Ārējās saites